Budaj, Ján, minister životného prostredia SR (2021-09-30):
Ďakujem pekne. Bolo tu veľa zaujímavých názorov a podnetov. Na niektoré by som si dovolil stručne zareagovať, aby sme tu nenechali nezodpovedané otázniky. Vznikal pocit, akoby ministerstvo životného prostredia napríklad bránilo výstavbe spaľovní. Nie je tomu tak. Skutočnosť ale preukázaná analytikmi je, že Slovensko má vlastne kapacity na spálenie všetkého domáceho odpadu, pokiaľ by spaľovne nemali také vysoké ceny, aké majú. Na základe toho rokujeme s cementárňami, ministerstvo, a ešte tento mesiac, to znamená vlastne, vlastne dnes máme dostať ponuku o ich stratégii, tak aby domáci výrobcovia odpadu dostali šancu, aby tam nestáli kamióny s talianskym a rakúskym odpadom. Títo majitelia sú oboznámení s tým, že aj veľmi za otvorenosť sa zasadzujúca legislatíva Európskej únie umožňuje štátom, v ktorých vznikne extrémna nevyváženosť, uplatniť potom, uplatniť reštrikcie proti dovozu cudzích odpadov. A ja, samozrejme, budem povinný k tomu siahnuť, ak by sme nenašli žiadne riešenie. Chcel by som aj na margo diskusie o plastoch, ktorou rozsiahla tu zaznela, povedať, že áno, všetci čakáme na ekomoduláciu z Európskej únie, resp. nie všetci, lebo na východnom Slovensku som videl výrobcov, ktorí už dávno majú inovačné stroje na drtenie de facto ktoréhokoľvek plastu a na jeho nové využitie na izolačné dosky, na nové, nové vlastne a veľmi žiadúce predmety, ktoré môžu nahradiť drevo. Každý plast môže mať využitie, som o tom presvedčený. To, že sa spaľuje, je hospodárska škoda a tento trend, aby sme spaľovali plasty by išiel, podľa mňa, do minulosti. Tou budúcnosťou je cirkulárna ekonomika, ktorá počíta s odpadom ako cennou surovinou. To je práve ten možno rozdiel v pohľadoch možno ešte spred 5-10 rokov. Vývoj technológií, ale aj vývoj ľudstva a jeho pohľadu na svoje postavenie na tejto Zemi za posledné roky zaznamenal veľký posun. Priznám sa, že áno, pán poslanec má pravdu, že je tu určitý rozdiel pohľadov. On ako pravicový poslanec zastupuje záujmy jednej záujmovej skupiny a nikto k tomu nenamieta. Ja však zastupujem verejný záujem a verejným záujmom nie je ignorovanie hodnoty druhotných surovín. Verejným záujmom je pripravovať podmienky pre budúcich podnikateľov alebo aj pre budúcich podnikateľov, ktorí budú fungovať v cirkulárnej, v cirkulárnom hospodárstve, v ktorom každý, každý vyrobený predmet už bude pamätať na to, že bude raz rozobratý, a na suroviny, a pokiaľ možno znovu použitý, v ktorom bude každý výrobca motivovaný, aby tú chladničku vyrábal tak, aby ju on sám potom prevzal, uvažujeme o tomto modeli trvalého vlastníctva odpadu, alebo teda výrobku, sám ju rozobral a sám ju zrecykloval alebo znovu využil. To je, to je ideál, ktorý už o 10 rokov, som presvedčený, bude úplne všednou požiadavkou, nebude to nič nové. Tento zákon, samozrejme, nejde tak ďaleko, nerieši žiadne veľké problémy v tých odpadoch. Skôr rieši nedostatky v existujúcom systéme, aký tu bol roky nastavený. Neprináša revolučnú zmenu do toho systému, ale zasahuje tam, kde sú v ňom diery, kde sa v ňom neplní účel, a ja verím, že do dvoch rokov sa ten systém ozdraví. Ak by tomu tak nebolo, tak pravdepodobne potom tie revolučné zmeny budeme všetci spoločne hľadať, lebo to by mohlo znamenať, že celý systém, ako je predložený, je neopraviteľný. Treba povedať aj na otázku liberalizácie alebo etatizácie odpadového hospodárstva, že Slovensko aj naši predchodcovia neboli až takí etatisti, v Čechách napríklad OZV-čka je len jedna. U nás sa... bol pokus vytvoriť trh. Vo všetkých ohľadoch Slovensko sa usiluje aj v takej netrhovej oblasti, na prvý pohľad netrhovej, ako kedysi boli odpady, vytvoriť trhové prvky. A ja v tom takisto pokračujem. Neprišiel som s ideou, ktorá sa ozýva v Maďarsku, že celé odpadové hospodárstvo bude mať v správe jeden provider a celý trh sa zmonopolizuje. Ale aj to, že sa v susednej krajine takto uvažuje, ilustruje, aká ťažká je problematika odpadov v modernej dobe, keď ešte veľká časť ľudí rozmýšľa typom 20. storočia, akoby Zem bola nevyčerpateľná a my sme boli jej večnými, večnými konzumentami. Dovolím si na záver iba vás poprosiť teda o podporu tohoto, čo, opakujem, nie je revolučná zmena, ale je to súbor nápravných riešení, ktoré po čase spoločne vyhodnotíme, a budem veľmi rád za každú spätnú väzbu a poukázanie, že či sme teda tie diery v systéme vychytali, alebo nie. Chcem doňho viesť, vniesť aj verejnú kontrolu. Opakovane sa potvrdzuje, že ani najlepšia úradná kontrola nie je taká kvalitná, ako dokáže urobiť kontrolu verejnosť a médiá. A práve preto sa budeme usilovať odhaliť ekonomiku celého reťazca týchto prúdov odpadu, ktoré separujeme. Postupne by som bol rád, keby naozaj všetky nútené platby, ktoré slovenský občan robí, mal šancu na férovú kontrolu. Neni to, samozrejme, iba v mojom rezorte, ale nútené platby, ktoré vyplývajú zo zákona, máme v mnohých rezortoch a ich vhľad občana napríklad do toho, kde miznú jeho peniaze zo zdravotného poistenia, je veľmi nízky. Ale vrátim sa k ekológii. Dámy a páni, ja sa považujem za triezveho racionalistu v oblasti životného prostredia. Ja proste pripúšťam a musím to pripúšťať, že ľudstvo ako druh nesmie ignorovať dôsledky svojho vlastného úspechu na tejto Zemi. Ten úspech je obrovský. Keď som bol decko, tak na strednej škole som v dobe maturity počul, že ľudstvo má 3,6 mil., miliardy obyvateľov. Viete, že dnes je to 7,7 ? A vy mladší, čo tu sedíte, a vaše deti určite, že to bude nad 10 mld. Potom takéto uvažovanie, že nejakú surovinu nevyužijeme, nebude existovať. Cirkulárna ekonomika bude ultimátna povinnosť a budú k nej vychovávané malé deti, už tie budú rozmýšľať, na čo použijú rozbitú hračku, a budú súčasťou, súčasťou spoločenskej zodpovednosti. Nielen za to, že, že nás bude ešte oveľa viac, ale aj za to, aké nároky máme materiálové a energetické ako každý jednotlivec. Tie sú neporovnateľné s nárokmi spred 20 alebo 50 rokoch. Ak chceme, aby sme žili v mieri a aspoň v relatívnom dostatku, tak ekologická gramotnosť a silná ekologická zodpovednosť budú takým imperatívom, ako sú dnes dopravné predpisy. Tam presne tak platí, že ak chceme bezpečne jazdiť a užívať si slobodu pohybu na cestách, je nemysliteľné, aby ste išli proti prúdu na diaľnici na opačnej strane. Verím, že odpady sme začali, sme začali riešiť dobrým spôsobom, čiže bez nejakého búrania a starého systému. Stále napríklad ostáva, že je zodpovedné za výber zberovej spoločnosti je obec, aj keď mnohí výrobcovia napríklad v prípade separovaných zberov hovoria, no, milí moji, a čo ak oni to robia tak, že my im nalievame peniaze, spoločnosť potom dáva zľavu starostovi z našich peňazí a separuje zmesový odpad, teda ukladá zmesový odpad za naše peniaze. Majú nárok na takéto otázky. Naozaj ministerstvo v minulosti začalo za môjho predchodcu pripravovať informačný systém odpadového hospodárstva. Ja som ho našiel nehotový, žiaľ, z veľkej časti preplatený systém, teda vyplatené peniaze, ale systém nefunkčný. Celú vec riešime ako aj možnú trestnú činnosť. Záver nie je urobený, ale, žiaľ, zdržanie je veľmi veľké. Do istej miery tieto zákony reagujú aj na túto skutočnosť, že pokiaľ ide o digitalizáciu, tak Slovensko mimoriadne zaostalo a dobehnúť to nie je, nie je jednoduché. Dámy a páni, ešte raz vás prosím o podporu zákonov a takisto prijímam každú spätnú väzbu. Chápem aj opozíciu, že sa jej nepozdáva dlhý alebo rozsiahly pozmeňujúci návrh. Je to návrh ale, ktorý vznikal naozaj v spolupráci s odborníkmi, s poslancami Národnej rady aj s ministerstvom. Čiže je to dotvorenie zákona, ktorý je zložitý a ktorý, však nakoniec sami ste to mohli posúdiť, sa stará o pozdvihnutie verejnej kontroly a kvality verejnej služby, ktorú má ministerstvo vykonávať v oblasti, v oblasti odpadového hospodárstva. Verme, že aj vaša spätná väzba, ak ju budete v tejto oblasti poskytovať. Mnohí ste starostami, vidíte závady, vidíte možno trochu aj triky a nové a nové metódy, akými sa niektorí podnikatelia spreneverujú tým záväzkom, ktoré, ktoré so starostami urobili. Prosím, upozorňujte na nich, samozrejme, príslušné orgány, ale pokojne aj ministerstvo. Máme zriadenú zelenú linku, ktorá dôkladne prešetruje a rieši každý podnet, ktorý tam poskytnete. Takže ešte raz ďakujem a verím, že zákony podporíte.